Uitnemendheid deel 11 - jong leierskap!
3 maniere om as jong leier te dien!
Hierdie blog wil eerder fokus op drie maniere wat jong leiers prakties kan seker maak dat hulle 'n verskil kan maak.
1. Wees 'n dienaar van jouself!
Jy is nie jou gawes en talente nie. As jong leier het ek telke male gedink my gawes en talente definieer my. Dit doen nie. As gawes en talente van God af is, dan beteken dit dat dit nie aan my behoort nie. En wanneer ek besef dat dit nie aan my behoort nie, kan ek 'n dienaar van my eie gawes wees.
Om 'n dienaar van jou eie gawes te wees, beteken dat jy dit nie doen op jou eie terme nie, maar op Sy terme.
God is die een wat bepaal hoe ons ons gawes moet gebruik.
As jy vandag wil lei as jong leier, klim uit jouself, kyk van buite na jouself en vra vir God hoe Hy dit wil gebruik wat binne-in jou is.
Hierdie roete van onselfsugtige leierskap het my wind al uit geslaan 'n keer of wat. Dit laat my egter elke keer nederig om te sien wat God in my doen as ek terugstaan en Hom toelaat om oor te neem.
Klim uit jouself, en word 'n dienaar van jou Godgegewe talente.
2. Doen wat jy sê jy gaan
As jong leiers wil ons graag onsself bewys. Jy hoef nie die wêreld te verander op 25 nie, maar jy kan seker maak jy doen wat jy sê.
Laat jou ja, jou ja wees, en jou nee, jou nee. Jesus het so iets een maal gesê.
Ek trap egter gereeld nog in die gat om te veel te beloof en te min op te lewer.
Stap 1 waarna ek net-nou verwys het, het gemaak dat ek minder in hierdie gat trap.
3. Pasop vir mooi praatjies!
Omdat ons geneig is om onsself te wil bewys vat ons telke male dan ook take aan waarvoor ons nie altyd reg is nie. Daar is niks meer vleiend as 'n ouer leier wat 'n jong leier vra om met 'n moeilike saak te help nie.
In enige taak wat jy gevlei voel, GAAN TERUG NA STAP 1.
Vra jouself af of dit God is wat jou wil gebruik, of jou eie ego.
Uitnemendheid deel 10 - PRET!
Sedert antieke tye staan pret en​ uitnemendheid teenoor mekaar, wat my laat wonder oor hoe Jesus gekyk het na die onderwerp van 'lewe'.
Jesus sê gereeld dinge soos "Ek is die weg, die waarheid en die lewe..." of "Ek is die opstanding in die lewe..." (Albei verse in die evangelie van Johannes)
Wat probeer Jesus hierdeur sê?
1. Enigiets wat jy doen is reg solank jy plesier het.
Dis waarskynlik nie wat Jesus in gedagte gehad het nie, aangesien Hy maar self min besit het. Hy sê in een van die evangelies: "...Die Seun van die mens (Hy verwys na Homself) het nie eers 'n plek om sy kop neer te lê nie..."
Jesus was duidelik ook nie te veel ingestel op die ryk jong man se besittings nie. Hy gee hom die opdrag om alles te verkoop wat hy besit en die geld vir die armes te gee.
Dus... is die oproep tot lewe nie veel van 'n verskoning om bestittings bymekaar te maak nie.
2. Lewe soos ek. Daardie is die lewe.
Dis eerder wat Jesus in gedagte gehad het. Hy roep ons om sorgvry te leef soos wat Hy het.
Nou is die vraag waarom Jesus wil hê ons so moet leef. Soos Hy, sonder huis of te veel dinge?
Want om daardie leefstyl vol te hou vat harde werk wat potensiele tyd steel by mense en om hulle persoonlik te help.
Indien jy probeer om jou lewe van uitnemendheid so vol te hou dat verhoudings daaronder ly, moet jy dalk minimaliseer en in uitnemendheid met jou kinders of kleinkinders speel, koffie gaan drink saam met 'n vriend of 'n partytjie by die huis (die tipe partytjie waar elkeen iets bring - nie te deftig nie, net lekker kuier).
Om in uitnemendheid pret te hê is uiters belangrik. Dit laai ook ons batterye om 'n verskil elders te maak.
Mag Jy in uitnemendheid pret hê hierdie week saam met iemand vir wie jy omgee.
Jy sal dan dalk hoor hoe Jesus in jou oor fluister: "Ek is die opstanding in die lewe..."
Die lewe van uitnemendheid - deel 7 - Meer as net idees - 3 beginsels om jou te help om moeilike take deur te voer!
Lees Nehemia 1 -3 om te sien hoe hy bereid was om sake deur te voer. Dis ook duidelik sigbaar in hoofstuk 6-8.
Daai goeie idee wat jy het, dis net 'n idee totdat dit voete kry.
Een van die belangrikste lesse in Nehemia se lewe is dat hy doen wat hy sê hy sal. Hy is bereid om die saak deur te voer wat op sy hart gedruk is. Baie van ons het goeie idees, maar voer dit nie deur nie. Baie mense begin met 'n taak, maar voltooi dit nooit nie.
Nehemia leer ons om deursettingsvermoë te hê om ons roeping deur te voer. Sy roeping was om die mure van Jerusalem te gaan herstel. Dit was dalk vir baie ander mense soos hy 'n goeie idee, maar hulle het nie gegaan nie. Hulle het ook nie hand opgesteek om die verskil te gaan wees nie.
Nehemia was bereid om dit te doen!
Te midde van terugslae was hy bereid om 'n verskil te gaan maak.
Kyk na die volgende wysheid wat die bybel in Spreuke gee oor hoe om 'n saak deur te voer van begin tot einde:
1. Aanvaar ervare mense se raad: Spreuke 1:25 sê die skrywer dat jongmense nie sy raad wou volg nie. So maklik kry ons as jong leiers 'n idee oor hoe om 'n verskil te maak, maar wanneer ons die idee kry word ons oënskynlik afgeskiet deur ouer, meer ervare mense.
Moenie moed verloor as mense jou raad gee en jou idee wil help vorm nie. Die beste planne op aarde het begin by een idee, wat deur groepe ontwikkel is. Daardie goeie raad kan jou help om jou taak of idee tot uitvoering te bring, maar ek en jy moet volwasse genoeg wees om dit te aanvaar.
2. Bou ander op. In Spreuke 15:4 lees ons dat kalmerende woorde lewe bring. Dit geld nie net vir hoe ons met ander praat nie, maar ook met onsself. Wanneer ons 'n uitdaging in die gesig staar of opposisie kry kan ons onsself maklik afbreek. Dis nie God se wil dat ons dit met onsself doen nie.
Om 'n taak kan deurvoer moet jy bereid wees om jouself en diegene rondom jou te kalmeer. Dit gee lewe, sê Spreuke vir ons.
3. Moenie instorm nie! Hierdie is 'n moeilike beginsel. Wanneer ons 'n goeie idee het om 'n verskil te maak, moet ons nie instorm nie. Spreuke 19:2 sê oorhastigheid bring foute. Dus moet ons dit wat ons wil bereik moei evalueer, en dan deeglik beplan. Dit help ons om goeie leiers van onsself en ander te wees. Wanneer ons 'n taak goed beplan kan ons dit deursien tot die einde wat ons het reeds gekyk na wat die moontlike uitdagings kan wees.
Dis my gebed dat hierdie drie beginsels jou sal help om die take wat op jou bord lê deeglik te kan afhandel.
Wat helpjou om die take wat jy deurvoer deeglik af te handel?
Uitnemendheid in Deel 8 - Wanneer niemand kyk nie
Hoe om in uitnemendheid te leef wanneer niemand kyk nie.
Hierdie onderwerp is so belangrik dat ek seker is iemand anders kan meer daaroor skryf as ek, maar omdat uitdagings altyd daar is om te oorkom, hier gaan ons.
Die vraag oor uitnemendheid wanneer niemand kyk nie is 'n fundamentele vraag oor karakter. Wanneer ons vrae hoe om in uitnemendheid te leef wanneer niemand kyk nie, neem ons aan dit sal dieselfde wees wanneer almal kyk, dit wil sê: Die manier wat ek optree en leef voor ander is dieselfde as wanneer ek nie by hulle is nie.
In my denke oor hierdie saak het ek besef dat ons by die verkeerde plek begin, want ALMAL van ons is anders in verskillende geselskap, en ALMAL van ons verskil wanneer dit kom by 'n definisie van optrede in uitnemendheid. Vir die een is die lewe in uitnemendheid om met 'n pak klere kerk by te woon, maar nie vir 'n ander nie. Dus... moet ons eerder nie hier begin nie.
Ons moet eerder begin by basiese take in uitnemendheid wanneer niemand kyk nie.
Omdat die taak van 'n skrywer is om mense prakties uit te daag, gaan hierdie skrywer nou sommer ook prakties raak:
1. Was die skottelgoed. As jy bereid is om die skottelgoed te was voor ander (dit geld vir kollekte in bordjies goei ens ook), moet jy dit ook doen as niemand by die huis is nie.
2. As jy nie vloek by die kerk nie, moet ook nie vloek in die verkeer nie.
3. As jy getuig van God se genade vir jou vriende by die kerk, moet jy ook sensitief wees om dit by die werk te doen.
Al drie hierdie voorbeelde bring ons terug na die lewe en sterwe van Jesus. Hy gee vir ons drie riglyne om seker te maak ons leef in uitnemendheid wanneer niemand sien nie:.
1. Jesus sê: "Jou een hand moenie weet wat doen jou ander hand nie..." Vergeet wat jy vir mense gedoen het die oomblik wanneer dit verby is. Hoekom? Wel, die antwoord is hoogmoed. Ons kan baie vinnig te veel onthou van wat ons vir God gedoen het. Die lewe in uitnemendheid soek geleenthede om te help, net sodat jy dit kan vergeet.
Jy moet ook uitgedaag wees om seker te maak jy dien ander waar jou vriende en ander wat jou ken geen idee het van wat jy doen nie. Ook dit is uitnemendheid wanneer niemand kyk nie.
2. Jesus noem die Fariseërs per geleentheid huigelaars. Die rede is omdat dit wat hul gedrag verskil van plek tot plek. Nie op die manier wat ek aangeraak het aan die begin van die blog nie. Hulle probeer eerder mense wees wat hulle nie is nie. My optrede verskil ook van plek tot plek. Jesus se probleem met hulle is dat hulle voorgee. Mense wat voorgee, kan nie leiers in die kerk wees nie. Die lewe van uitnemendheid vra dat jy in jou binnekamer stilraak oor wie jy werklik is.
Ek sien uit daarna om jul gevolgtrekkings oor hierdie skrywe te lees. Onthou, jy is tot alles in staat deur Christus wat jou die krag gee!